Komisijos sprendimas
2003 m. rugpjūčio 4 d.
nustatantis išsamias Tarybos direktyvos 93/25/EEB taikymo taisykles, reglamentuojančias avių ir ožkų populiacijų ir produkcijos statistinius tyrimus
(pranešta dokumentu Nr. C(2003) 2801)
(2003/597/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 1 d. Tarybos direktyvą 93/25/EEB dėl atliktinų avių ir ožkų bandų statistinių tyrimų [1] su paskutiniais pakeitimais, padarytais Direktyva 97/77/EB [2], ypač į jos 1 straipsnio 4 dalį, 2 straipsnio 2 dalį, 3 straipsnio 2 ir 3 dalis, 7 straipsnį, 10 straipsnio 1 ir 2 dalis bei 13 straipsnio 3 dalį,
kadangi:
(1) 1994 m. gegužės 30 d. Komisijos sprendimas 94/434/EB, nustatantis išsamias Tarybos direktyvos 93/25/EEB taikymo taisykles, reglamentuojančias avių ir ožkų populiacijų ir gamybos statistinius tyrimus [3], buvo iš esmės pakeistas kelis kartus [4]. Siekiant aiškumo ir racionalumo, minėtąjį sprendimą reikėtų kodifikuoti.
(2) Būtina nustatyti tikslius apibrėžimus Direktyvoje 93/25/EEB numatytiems tyrimams atlikti. Pirmiausia turi būti apibrėžiami ūkiai, kuriems yra taikomas tyrimas. Taip pat būtina tiksliai apibrėžti atskiras kategorijas, į kurias būtų suskirstyti tyrimo rezultatai bei nustatyti bandų dydžio kategorijas ir regionus, pagal kuriuos valstybės narės reguliariai parengtų tyrimo rezultatus. Būtina nustatyti bendrą skerdenos svorio apibrėžimą skerdimo statistiniams duomenims rengti.
(3) Pagal Direktyvą 93/25/EEB valstybėms narėms jų prašymu gali būti leidžiama vietoj avių ir ožkų bandų statistinių tyrimų naudoti administracinius šaltinius ir nustatytą suskirstymą į bandų dydžio kategorijas galutiniams porinių metų rezultatams parengti.
(4) Valstybės narės pateikė paraiškas dėl įvairių rūšių leidimų.
(5) Šis sprendimas atitinka Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Direktyvos 93/25/EEB 2 straipsnio 2 dalyje "žemės ūkio valda" - tai bet kuris atskirai valdomas techninis arba ūkinis vienetas, kuriame gaminami žemės ūkio produktai.
2. Direktyvos 93/25/EEB 1 straipsnio 1 dalyje nurodytas tyrimas taikomas:
a) žemės ūkio valdoms, kurių naudojamos žemės ūkio paskirties žemės plotas yra 1 ha ir daugiau;
b) žemės ūkio valdoms, kurių naudojamos žemės ūkio paskirties žemės plotas nesiekia 1 ha, jeigu tam tikra dalis jų produkcijos skirta pardavimui arba jeigu jų gamybos vienetas viršija tam tikras natūralias ribas.
3. Valstybės narės, norinčios taikyti skirtingą tyrimų ribą, vis tiek įsipareigoja tą ribą nustatyti taip, kad į tyrimą nepatektų tik mažiausios žemės ūkio valdos ir kad kartu jos sudarytų 1 % arba mažesnę konkrečios valstybės narės viso standartinio bendrojo pelno dalį pagal Komisijos sprendimą 85/377/EEB [5].
2 straipsnis
Direktyvos 93/25/EEB 3 straipsnio 1 dalyje ir 13 straipsnio 2 dalyje nurodyti avių ir ožkų kategorijų apibrėžimai yra pateikiami šio sprendimo I priede.
3 straipsnis
Direktyvos 93/25/EEB 7 straipsnio 1 dalyje nurodyti teritoriniai padalijimai yra pateikiami šio sprendimo II priede.
4 straipsnis
Direktyvos 93/25/EEB 10 straipsnio 1 dalyje numatytos dydžio kategorijos yra pateikiamos šio sprendimo III priede.
5 straipsnis
Direktyvos 93/25/EEB 13 straipsnio 1 dalyje nurodytas skerdenos svoris yra apibrėžiamas šio sprendimo IV priede.
6 straipsnis
1. Pagal Direktyvos 93/25/EEB 1 straipsnio 3 dalį šio sprendimo V priedo a punkte išvardytoms valstybėms narėms leidžiama vietoj statistinių tyrimų naudoti administracinius šaltinius.
2. Pagal Direktyvos 93/25/EEB 10 straipsnio 2 dalį šio sprendimo V priedo b punkte išvardytoms valstybėms narėms leidžiama naudoti suskirstymą į bandų dydžio kategorijas galutiniams porinių metų rezultatams parengti.
7 straipsnis
Sprendimas 94/434/EB panaikinamas.
Nuorodos į panaikintą sprendimą yra laikomos nuorodomis į šį sprendimą ir aiškinamos pagal VII priede pateiktą koreliacijos lentelę.
8 straipsnis
Šis sprendimas skirtas valstybėms narėms.
Priimta Briuselyje, 2003 m. rugpjūčio 4 d.